《满江红 吊仁和沈孝女刲股殒命》
清代·蔡捷

废寝忘餐，但指望、萱堂起色。猛听得、医人耳语，夜来当绝。

酬地听将遗体代，呼天暗把炉香爇。按金刀，良药腕中寻，亲调燮。

耐不起，疮中裂。流不住，楼头血。向搀扶老父，那堪声说。

白发春回双竖梦，蛾眉魂逐三更月。谢夫君，莫怨暂归宁，成长别。

作者简介：字羽仙，闽县人，知县林云铭室。有《挹奎楼词》。